Sushi-sjefs vlug ná ‘papiere’ gevra word | Netwerk24
Sushi-sjefs vlug ná ‘papiere’ gevra word
Al drie Chinese sushi-sjefs by ’n restaurant in die Paarl het gevlug en spoorloos verdwyn ná ’n werknemer van die departement van binnelandse sake hul “papiere” aangevra het.
Die restaurant moes weens die sjefs se skielike afwesigheid byna drie weke sonder sushi, wat baie gewild op hulle spyskaart is, klaarkom.
Volgens die eienaar van die restaurant het die werknemer van die departement van binnelandse sake aan die begin van vandeesmaand die restaurant besoek en die Chinese se Suid-Afrikaanse werkpermitte aangevra.
“Die Chinese het nog dieselfde middag weggehardloop,” het die eienaar vertel.
Die buitelanders was glo daardie dag huis toe “om hul werkpermitte te gaan haal,” maar het nooit na die werk terug gekeer nie.
Dit bly onbekend wat van die sushi-sjefs geword het, maar die eienaar vermoed dat hulle Kaapstad toe gevlug het.
Volgens die eienaar het hy ’n informele vennootskap met die drie sushi-sjefs gehad en het daarom nooit hulle papierwerk onder oë gehad nie. Hy sê, hy het homself boeglam geskrik toe hy hoor besigheidseienaars kan ’n duur boete opgelê word indien hulle onwettige immigrante in diens neem.
Daarom het hy besluit om vandeesweek liefs twee Suid-Afrikaners as die nuwe sushi-sjefs aan te stel.
“Dis ’n jammerte, want die algemene klant dink Chinese maak beter sushi as Suid-Afrikaners,” het die eienaar gesê.
Teen druktyd kon Paarl-kantoor van die departement van binnelandse sake nie vir verdere besonderhede bereik word nie.
) Three Chinese sushi chefs fled after an official from the Department of Home Affairs in Paarl asked for their working permits.